Lige nu er 15 brandfolk i fuld gang med at slukke en stor gårdbrand på Hedegårdsvej 5 ved Svankær i Thy. Gården huser blandt andet Danmarks eneste bolsjemuseum, Frøken Fines Bonbonmuseum. Branden blev opdaget kort før klokken 16 og har krævet brandfolk fra både Hurup, Hanstholm og Thisted. - Vi har fået begrænset branden til den ene længe, og den er brændt ned. Vi er ved at have styr på det, men den ene længe brænder stadig, fortæller indsatsleder i Nordjyllands Beredskab, Thomas Brodersen. Det brænder stadig så meget, at brandvæsenet endnu ikke har været inde i længen, men der skulle hverken være mennesker eller dyr i fare. Det er stadig uvist, hvad der har forårsaget branden.
En stor ildebrand raserer lige nu på en gård i Thy, der huser et museum. Brandvæsenet i Hurup har fået assistance fra Hanstholm og Thisted.